C 47/62
MT
Il-Ġurnal Uffiċjali tal-Unjoni Ewropea
7.2.2023
It-Tlieta 5 ta’ Lulju 2022
111.
Jistieden lill-Kummissjoni torbot l-istrateġija għall-kura li jmiss mal-pjan ta' azzjoni Ewropew għall-ekonomija soċjali, u tqajjem kuxjenza dwar il-potenzjal tal-ekonomija soċjali fit-titjib tal-kundizzjonijiet tax-xogħol fis-settur tal-kura, kif ukoll toħloq opportunitajiet għal aċċess aħjar tan-nisa għal impjiegi ta' kwalità; jistieden lill-Istati Membri biex jinvestu fl-iżvilupp tal-ekonomija tal-kura filwaqt li jqisu l-aspetti tal-fattur uman tas-settur; 112.
Jirrikonoxxi u jagħti valur lill-kura pprovduta mis-soċjetà ċivili u organizzazzjonijiet mingħajr skop ta' qligħ bħal NGOs, organizzazzjonijiet tal-pazjenti, istituzzjonijiet ta' karità, reliġjużi jew istituzzjonijiet oħra; 113.
Jistieden lill-Istati Membri jifformulaw u jirrevedu l-politiki tal-kura tagħhom fi djalogu soċjali u ċivili permanenti mas-sħab soċjali, l-esperti, is-soċjetà ċivili, l-NGOs, l-awtoritajiet pubbliċi fil-livell nazzjonali u tal-UE, l-organizzazzjonijiet rappreżentattivi tar-riċevituri tal-kura u tal-persuni li jindukraw b'mod formali u informali biex jappoġġjaw il-ħolqien ta' soluzzjonijiet effettivi tal-politika tal-kura soċjali li jissodisfaw il-ħtiġijiet tal-persuni fil-prattika; jisħaq fuq l-importanza li jiġu kkonsultati b'mod attiv il-persuni li jindukraw u r-riċevituri tal-kura u l-organizzazzjonijiet rappreżentattivi tagħhom fl-iżvilupp, l-implimentazzjoni u l-monitoraġġ tal-Istrateġija Ewropea għall-Kura li ġejja; jistieden lill-Kummissjoni u lill-istati Membri jniedu diskussjoni dwar ir-rabta bejn it-teknoloġija u l-kwalità tal-kura; 114.
Jistieden lill-Kummissjoni Ewropea twettaq riċerka biex tifhem aħjar l-impatt ekonomiku u soċjetali tal-għoti inadegwat ta' kura lil persuni li jkollhom bżonn il-kura u appoġġ u tiżgura finanzjament, jiġifieri fil-qafas tal-pjattaforma futura, għal proġetti ta' riċerka dwar l-impatt soċjali ta' mard rari, minn perspettiva tal-pazjenti, u għal networks u proġetti innovattivi fl-UE kollha li jippermettu lill-Istati Membri joħolqu u jittrasferixxu flimkien prattiki tajbin u mudelli ta' kura innovattivi, anke b'enfasi speċjali fuq l-aktar mard prevalenti u mard li jikkawża diżabilità, inkluż mard rewmatiku u muskoloskeletali (RMDs); 115.
Jistieden lill-Kummissjoni tiżgura li l-EIGE, il-Eurofound u aġenziji rilevanti oħra jkollhom riżorsi adegwati biex jimmonitorjaw u janalizzaw jekk u kif il-politiki qed jagħmlu t-titjib maħsub fis-settur tal-kura, inkluż f'termini ta' aċċess, kwalità, ugwaljanza bejn il-ġeneri, infrastruttura u bilanċ bejn ix-xogħol u l-ħajja privata; 116.
Jappella għal evalwazzjoni xjentifika u etika esterna dwar it-trattament tal-pandemija tal-COVID-19 fis-settur tal-kura, dwar l-azzjonijiet tal-Unjoni Ewropea kollha kemm hi, kif ukoll dwar l-azzjonijiet tal-Istati Membri, u għal evalwazzjoni tal-livell ta' tħejjija li l-UE issa għandha għall-pandemiji, u jistieden lill-Istati Membri u lill-Kummissjoni jinvestigaw il-kawżi tal-proporzjon kbir ta' infezzjonijiet u mwiet tal-COVID-19 li seħħew fis-servizzi residenzjali għall-anzjani, il-persuni b'diżabilità u faċilitajiet oħra tas-servizzi soċjali, u jekk id-drittijiet tal-bniedem u d-drittijiet tal-pazjenti ġewx ittraskurati jew miksura, għall-kisba tat-tagħlimiet meħtieġa u għall-prevenzjoni li jerġgħu jseħħu traġedji bħal dawn fil-kriżijiet futuri; o o 117.
o
Jagħti istruzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.